Keld Albrechtsen (EL), 2003-01-30:
I Enhedslisten synes vi, det er uhyre væsentligt og glædeligt, at det har kunnet lykkes at samle et flertal i Folketinget, som ønsker, at der virkelig skal gøres en indsats for at begrænse de dyretransporter, som foregår over lange afstande under vilkår, som vi her i Danmark ganske enkelt ikke kan være bekendt.
Det er en sag, hvor Danmark har et særligt ansvar, for det er faktisk Danmark, der står for de virkelig store antal af de langvarige dyretransporter.
Derfor er det selvfølgelig også Danmark, der har det primære ansvar for, at disse problemer bliver løst.
Og derfor er det godt, at der er et flertal i Folketinget, som er indstillet på at gå fra ord til handling.
Desværre må man sige, at regeringen hele vejen igennem har måttet trækkes til fadet i denne sag.
Der har ikke fra regeringens side været andet end ord, handling har det skortet utrolig meget på.
Vi har faktisk fra ministerens side oplevet manglende respekt for det, der blev vedtaget i udvalget.
Også her i dag ser vi fra regeringspartiernes side et forsøg på at udvande det forslag til vedtagelse, som et flertal i Folketinget har fremsat, således at man tager det ud, der for alvor betyder noget i indsatsen.
Vi har jo set, at Europa-Kommissionen heller ikke har været til at trække til noget som helst.
Europa-Kommissionen har overhovedet ikke været i stand til at fremsætte et konkret forslag til løsning af de her problemer, og derfor er det altså nødvendigt, at der sker noget på nationalt plan.
Derfor er det, at man så har måttet finde veje til at kunne udforme en indsats, bl.a. ved hjælp af den hundrede procent rampekontrol, som rent faktisk vil være effektiv.
Det er mig en gåde, at dansk landbrug og dansk fødevareindustri kan være interesseret i, at disse uanstændige dyretransporter får lov til at fortsætte.
Hvordan i alverden kan det være, at dansk landbrug kan være interesseret i, at de danske råvarer sendes ud af landet og ikke forarbejdes her i landet og ikke opnår den højere salgsværdi, som de kan få, hvis dansk svinekød bliver lavet til danske skinker, i stedet for at dansk svinekød bliver sendt tusindvis af kilometer til Italien og bliver til parmaskinker?
Det viser for mig, at der er et eller andet helt gennemgribende galt i toppen af dansk landbrug, når man kan prioritere på den måde.
Én ting er så, at man åbenbart har en ringe forståelse af de problemer, som gælder dyrevelfærd, men det er for mig overraskende, at man heller ikke er interesseret i at tjene penge.
Det har man da ellers haft ry for at være ganske interesseret i.
Derfor synes jeg, at denne sag ikke alene må give anledning til selvransagelse på regeringsbænkene, men i og for sig også burde give anledning til dyb selvransagelse i dansk landbrug og til et opgør med den passive holdning til dyrevelfærdsproblemerne, som vi ser også dér.
Det må da være i dansk landbrugs interesse at gennemføre
et nærhedsprincip med hensyn til slagtning, således at vi både opfylder dyrevelfærden og samtidig sikrer råvarer til gode danske landbrugsprodukter.
Derfor vil jeg i dansk landbrugs egen interesse meget opfordre landbruget til at gå ind i en dialog med flertallet i Folketinget om at få løst det her problem.
Så skal jeg slutte med at sige, at jeg glæder mig over, at fru Gitte Seeberg hårdt presset erkendte, at selvfølgelig må regeringen efterleve de beslutninger, der træffes i Folketinget.
Det, hun havde sagt til indledning, pegede
desværre i den modsatte retning, og derfor var det godt, at hun kom op og fik præciseret det.
Jeg håber så, at ministeren ved afrundingen af denne debat vil give det samme tilsagn om, at hun aktivt vil arbejde for at gennemføre det, som et flertal i Folketinget her beslutter.
For det er der fra ministerens side grund til at gøre krystalklart, eftersom vi jo tidligere har haft det problem, at det kneb med ministerens ivrighed efter at udmønte den beretning, som Fødevareudvalget havde vedtaget.